|  |  |
| --- | --- |
| Numri i lëndës: | 2022:073044 |
| Datë: | 15.03.2024 |
| Numri i dokumentit:  | 05460629 |

**P.nr.152/22**

**NË EMËR TË POPULLIT**

**GJYKATA THEMELORE NË PRISHTINË – DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çështjen penale ndaj të pandehurit A. R. nga fshati R. i M., rruga “N. K.” nr. .., Komuna Lipjan, i akuzuar sipas aktakuzës së Prokurorisë Themelore në Prishtinë, PP.II.nr.6167/21, të datës 07.03.2022, për shkak të veprave penale Privimi i kundërligjshëm i lirisë në bashkëkryerje nga neni 193 paragrafi 1 lidhur me nenin 31 të KPRK-së, dhe veprës penale Sulmi nga neni 184 paragrafi 1 të KPRK-së, duke vendosur lidhur me kërkesën Prokurorisë Themelore në Prishtinë për dhënien e urdhërit ndëshkimor, dënim me gjobë, jashtë seancës me datë 05.03.2024, mori këtë:

**A K T GJ Y K I M**

Pranohet Kërkesa e Prokurorisë Themelore në Prishtinë PP.II.nr.6167/21, të datës 07.03.2022, për shqiptimin e urdhrit ndëshkimor, andaj gjykata konform nenit 495 të KPPRK-së lëshon:

**URDHËR NDËSHKIMOR**

**Të pandehurit:**

**A. R.** nga babai A. dhe nëna H., e gjinisë J., i lindur me datë ..., në fshatin R. i M. në L., ku edhe jeton në rrugën “N. K.”, nr..., i pa martuar, ka të kryer shkollën e mesme, i gjendjes së dobët ekonomike, me numër personal ..., Shqiptar, Shtetas i Republikës së Kosovës.

**Ë S H T Ë F A J T O R**

**Sepse:**

**I.** Në muajin Mars të vitit 2021, rreth orës 12:00 në Lipjan, i pandehuri A. R., duke vepruar në bashkëkryerje me disa persona tani për tani të panjohur, fillimisht e përcjell të dëmtuarën M. B. nga mbrapa me një veturë Golf V, e cila ishte duke ecur në këmbë në rrugën “Sh. F.”, pastaj zbret nga vetura dhe i afrohet të dëmtuarës, e prek në krahun e majtë dhe nga telefoni i tij, ia tregon fotografinë e saj dhe e pyet se, *“a jeni ju qekjo në foto”,* atëherë pasi e dëmtuara i thotë se po ajo është në fotografi, i pandehuri largohet për tu kthyer përsëri tek e dëmtuara pas disa hapave që ajo i kishte bërë, e cila në ato momente ishte duke provuar të thërriste në telefon babain e saj, në atë mënyrë që i pandehuri nga dora e saj, ia merr telefonin ndërsa personi tjetër tani për tani i panjohur, ia mbyll sytë të dëmtuarës me një maicë te zezë, e fut në veturë dhe menjëherë largohen nga vendi i ngjarjes, me ҫ`rast e kanë mbajtur të mbyllur në veturë në mënyrë të kundërligjshme duke e privuar nga liria për rreth një orë e gjysmë dhe më pas e kanë dërguar në fshatin e saj Baincë -,

-Me këtë në bashkëkryerje ka kryer veprën penale Privimi i kundërligjshëm i lirisë në bashkëkryerje nga neni 193 paragrafi 1 lidhur me nenin 31 të KPRK-së.

**II.** Me datën, kohën dhe vendin e njëjtë si në pikën I të dispozitivit të kësaj aktakuze, gjatë kohës sa e dëmtuara M. B. ishte duke u mbajtur e mbyllur në veturë dhe e privuar nga liria në mënyrë të kundërligjshme, i pandehuri A. R., me qëllim të sulmit dhe me dashje e përdor forcën në atë mënyrë që me shuplakë e godet të dëmtuarën në faqen e djathtë të saj -,

-Me këtë ka kryer veprën penale Sulmi nga neni 184 paragrafi 1 të KPRK-së.

Andaj, gjykata konform neneve 1, 2, 4, 7, 17, 21, 38, 39, 40, 43 të KPRK-së, si dhe neneve 364 dhe 495 të KPPRK-së, të pandehurin Adil Rama e :

**GJYKON**

Për veprën e parë si në pikën e parë (I), të dispozitivit të këtij aktgjykimi, gjykata i shqipton dënim me gjobë në shumë prej 600.00 € (gjashtëqind euro).

Për veprën e dytë si në pikën e dytë (II), të dispozitivit të këtij aktgjykimi, gjykata i shqipton dënim me gjobë në shumë prej 300.00 € (treqind euro).

Konform nenit 76 të KPRK-së gjykata të lartcekurin e gjykon me:

 **DËNIM UNIK ME GJOBË**

Të pandehurit **A. R.** për veprat penale nga dispozitivi I, dhe II, të këtij aktgjykimi, gjykata i shqipton dënim unik me gjobë në shumën prej 900 € (nëntëqind euro).

II. Obligohet i pandehuri i lartcekur që në afat prej 30 ditësh nga dita e plotfuqishmërisë së këtij aktgjykimi ta paguajë gjobën. Nëse i pandehuri nuk dëshiron ose nuk mund të paguajë gjobën, gjykata konform nenit 43 paragrafi 3 i KPRK-së mund të zëvendësojë dënimin me gjobë me dënim me burgim, ku një ditë burgim llogaritet me njëzet (20) Euro gjobë.

III. Obligohet i pandehuri, që në emër të shpenzimeve të procedurës, të paguajë paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro).Të gjitha shpenzimet e lartcekura, i njëjti obligohet ti paguajë, në afat prej 15 ditësh nga dita e plotfuqishmërisë së këtij aktgjykimi.

IV. E dëmtuara: M. B., me vendbanim në fshatin B., Komuna L., për realizimin e kërkesës pasurore – juridike, udhëzohet në kontest juridiko – civil.

**A r s y e t i m**

Prokuroria Themelore në Prishtinë – Departamenti i Përgjithshëm, me aktakuzën PP.II.nr.6167/21, të datës 07.03.2022, ka akuzuar A. R., se ka kryer veprat penale Privimi i kundërligjshëm i lirisë në bashkëkryerje nga neni 193 paragrafi 1 lidhur me nenin 31 të KPRK-së, dhe veprën penale Sulmi nga neni 184 paragrafi 1 të KPRK-së, dhe ka ushtruar kërkesë për dhënien e urdhërit ndëshkimor me arsyetim se ka prova të mjaftueshme dhe të besueshme nga kallëzimi penal që vërtetojnë kryerjen e kësaj vepre penale nga i pandehuri.

Gjyqtari i çështjes me rastin e shqyrtimit paraprak të çështjes, konform nenit 493 të KPPRK-së, gjeti se janë plotësuar kushtet nga neni 495 të KPPRK-së, dhe pranoi kërkesën për dhënien e urdhrit ndëshkimor si në dispozitiv të këtij aktgjykimi.

Kjo gjykatë konsideron se nga provat e bashkangjitura në shkresat e lëndës, duke analizuar Aktakuzën PP.II.nr.6167/21, të datës 07.03.2022, Kallëzimi Penal i datës 23.12.2021 me nr. të referencës 2021-AH-0265, Procesverbal për marrjen në pyetje të pandehurit në procedurë paraprake i datës 04.02.2022, Procesverbal për marrjen në pyetje të dëmtuarit – dëshmitarit në procedurë paraprake i datës 15.02.2022, Procesverbal për marrjen në pyetje të dëmtuarit – dëshmitarit në procedurë paraprake i datës 14.01.2022, Procesverbal për marrjen në pyetje të dëshmitarit në procedurë paraprake i datës 02.02.2022, foto mesazhet nga rrjetet sociale, raporti fillestar i incidentit i datës 03.04.2021, raporti i oficerit i datës 03.04.2021, procesverbali i marrjes në pyetje për të dëmtuarin i datës 03.04.2021, procesverbali i marrjes në pyetje për të dëmtuarin i datës 21.04.2021, deklarata e të pandehurit dhënë në polici e datës 16.03.2021, raporti i oficerit i datës 17.03.2021, procesverbal i marrjes në pyetje për dëshmitarin i datës 14.12.2021, Procesverbali mbi identifikimin e personit përmes fotografisë i datës 21.04.2021, si dhe shkresat e tjera që gjenden në lëndë, janë prova të besueshme mbi bazën e të cilës vërtetohet se i pandehuri ka kryer veprat penale për të cilat akuzohet.

Andaj gjykata duke bazuar në këto prova të besueshme, vërtetoi se në veprimet e të pandehurit ekzistojnë elementet e veprave penale, dhe atë: Privimi i kundërligjshëm i lirisë e kryer në bashkëkryerje nga neni 193 paragrafi 1 lidhur me nenin 31 të KPRK-së, dhe vepra penale Sulmi nga neni 184 paragrafi 1 të KPRK-së.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurin lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Vendimin për udhëzimin e palës së dëmtuar në kontest juridiko – civil, gjykata e mori në bazë të nenit 462 par. 1 dhe 2 të KPPRK-së.

Nga sa u tha më lartë në bazë të neneve 364 dhe 495 të KPPK-së, u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN**

**P.nr.152/22 me datë 05.03.2024.**

 **Gjyqtari i vetëm gjykues**

 **Selman Salihu**

**KËSHILLA JURIDIKE:** Kundër këtij aktgjykimi, i pandehuri apo mbrojtësi i tij mund të paraqesin kundërshtim në afatin prej 8 ditësh, nga dita e pranimit të tij, në këtë gjykatë.